               IL-KUMMISSJONI EWROPEA
            Brussell, 20.1.2022
            COM(2022) 20 final
            2022/0010(BUD)

            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni minn Spanja – EGF/2021/006 ES /Cataluña automotive

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) huma stipulati fir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  1
                (minn hawn ’il quddiem imsejjaħ ir-Regolament dwar il-FEG).

               2.Fit-23 ta’ Settembru 2021, Spanja ressqet applikazzjoni EGF/2021/006 ES/Cataluña automotive għal kontribuzzjoni finanzjarja mill-FEG, wara s-sensji fis-settur ekonomiku kklassifikat fid-diviżjoni 29 tan-NACE Reviżjoni 2 (Manifattura ta’ vetturi bil-mutur, trejlers u semitrejlers) fir-reġjun ta’ livell NUTS 2 ta’ Cataluña (ES51) fi Spanja.

               3.Wara l-valutazzjoni li għamlet ta’ din l-applikazzjoni, il-Kummissjoni kkonkludiet li, f’konformità mad-dispożizzjonijiet kollha applikabbli tar-Regolament tal-FEG, il-kundizzjonijiet għall-għoti ta’ kontribuzzjoni finanzjarja mill-FEG ġew issodisfati.

               SOMMARJU TAL-APPLIKAZZJONI

                        Applikazzjoni FEG

                        EGF/2021/006 ES/Cataluña automotive

                        Stat Membru

                        Spanja

                        Reġjun(i) ikkonċernat(i) (livell NUTS
                           2
                         2)

                        Cataluña (ES51)

                        Data tas-sottomissjoni tal-applikazzjoni

                        It-23 ta’ Settembru 2021

                        Data tal-konferma tal-wasla tal-applikazzjoni

                        Id-29 ta’ Settembru 2021

                        Data tat-talba għal informazzjoni ulterjuri

                        Is-7 ta’ Ottubru 2021

                        Skadenza għall-għoti tal-informazzjoni ulterjuri

                        Id-29 ta’ Ottubru 2021

                        Skadenza għat-tlestija tal-valutazzjoni

                        L-20 ta’ Jannar 2022

                        Kriterju ta’ intervent

                        L-Artikolu 4(2)(b) tar-Regolament dwar il-FEG

                        Għadd ta’ intrapriżi kkonċernati

                        10

                        Is-settur(i) tal-attività ekonomika

                        (Diviżjoni tan-NACE Reviżjoni 2)
                           3

                        Diviżjoni 29 (Manifattura ta’ vetturi bil-mutur, trejlers u semitrejlers)

                        Perjodu ta’ referenza (sitt xhur):

                        L-1 ta’ Jannar 2021 – l-1 ta’ Lulju 2021

                        Għadd ta’ sensji matul il-perjodu ta’ referenza (a)

                        346

                        Għadd ta’ sensji qabel jew wara l-perjodu ta’ referenza (b)

                        359

                        Għadd totali ta’ sensji (a + b)

                        705

                        Għadd totali ta’ benefiċjarji eliġibbli

                        705

                        Għadd totali ta’ benefiċjarji fil-mira

                        450

                        Baġit għal servizzi personalizzati (EUR)

                        3 138 300

                        Baġit għall-implimentazzjoni tal-FEG
                           4
                         (EUR)

                        150 119

                        Baġit totali (EUR)

                        3 288 419

                        Kontribuzzjoni tal-FEG (85 %) (EUR)

                        2 795 156

               VALUTAZZJONI TAL-APPLIKAZZJONI

               Proċedura

               4.Fit-23 ta’ Settembru 2021, Spanja ressqet l-applikazzjoni EGF/2021/006 ES/Cataluña automotive fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG. Il-Kummissjoni kkonfermat li rċeviet l-applikazzjoni fid-29 ta’ Settembru 2021 u talbet informazzjoni ulterjuri mingħand Spanja fis-7 ta’ Ottubru 2021. Tali informazzjoni ulterjuri ngħatat fi żmien 15-il jum ta’ xogħol mit-talba. L-iskadenza ta’ 50 jum ta’ xogħol mill-wasla tal-applikazzjoni kompluta li fihom il-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fl-20 ta’ Jannar 2022.

               Eliġibbiltà tal-applikazzjoni

               Intrapriżi u benefiċjarji kkonċernati

               5.L-applikazzjoni tirrigwarda 346 ħaddiem issensjat li l-attività tagħhom waqfet fis-settur ekonomiku kklassifikat fid-diviżjoni 29 tan-NACE Reviżjoni 2 (Manifattura ta’ vetturi bil-mutur, trejlers u semitrejlers). Is-sensji mogħtija jinsabu fir-reġjun tal-livell NUTS 2 ta’ Cataluña (ES51).

                        Intrapriżi u għadd ta’ sensji matul il-perjodu ta’ referenza

                        Aludyne Automotive Spain, SLU

                        3

                        Gruau Ibérica, SLU

                        7

                        Bosch Sistemas de Frenado, SLU

                        13

                        Magna Seating Spain SLU

                        1

                        Continental Automotive Spain, SA

                        156

                        Nobel Plastiques Iberia, SA

                        68

                        Faurencia Interior Systems España, SAU

                        71

                        Robert Bosch España (impjant ta’ Castellet)

                        8

                        Fico Transpar, SA

                        10

                        U-Shin Spain, SLU

                        9

                        L-għadd totali ta’ intrapriżi: 10

                        Għadd totali ta’ sensji:

                        346

                        Għadd totali ta’ persuni li jaħdmu għal rashom li l-attività tagħhom waqfet:

                        0

                        Għadd totali ta’ ħaddiema eliġibbli u ta’ persuni li jaħdmu għal rashom:

                        346

               Kriterji ta’ intervent

               6.Spanja ppreżentat l-applikazzjoni skont il-kriterju ta’ intervent tal-Artikolu 4(2)(b) tar-Regolament dwar il-FEG, li jirrikjedi l-waqfien mill-attività ta’ mill-anqas 200 ħaddiem issensjat fuq perjodu ta’ referenza ta’ sitt xhur f’intrapriżi li joperaw fl-istess settur ekonomiku definit fid-diviżjoni tan-NACE Reviżjoni 2 u li jinsabu f’reġjun wieħed jew f’żewġ reġjuni kontigwi kif definiti fil-livell NUTS 2 fi Stat Membru. Kien hemm 346 ħaddiem issensjat fir-reġjun NUTS 2 ta’ Cataluña (ES51).

               7.Il-perjodu ta’ referenza ta’ sitt xhur għall-applikazzjoni huwa mill-1 ta’ Jannar 2021 sal-1 ta’ Lulju 2021.

               Kalkolu tas-sensji u tal-waqfien tal-attività

               8.Il-waqfien tal-attivitajiet tal-ħaddiema ssensjati matul il-perjodu ta’ referenza ġie kkalkulat mid-data tat-terminazzjoni de facto tal-kuntratt ta’ xogħol jew tal-iskadenza tiegħu.

               Benefiċjarji eliġibbli

               9.Minbarra l-ħaddiema li diġà ssemmew, il-benefiċjarji eleġibbli jinkludu 359 ħaddiem issensjat fejn l-attività waqfet qabel jew wara l-perjodu ta’ referenza ta’ sitt xhur. Dawn il-ħaddiema kollha waqqfu l-attività tagħhom fi żmien sitt xhur qabel il-bidu tal-perjodu ta’ referenza fl-1 ta’ Jannar 2021 u/jew bejn it-tmiem tal-perjodu ta’ referenza u l-jum qabel l-adozzjoni ta’ din il-proposta. Tista’ tiġi stabbilita rabta kawżali ċara mal-avveniment li jkun skatta għall-waqfien tal-attività tal-ħaddiema ssensjati matul il-perjodu ta’ referenza.

               10.In-numru totali ta’ benefiċjarji eliġibbli huwa ta’ 705.

               Deskrizzjoni tal-avvenimenti li wasslu għas-sensji u għall-waqfien tal-attività

               11.L-avveniment li wassal għal dawn is-sensji huwa d-deċiżjoni ta’ Nissan li twaqqaf l-attivitajiet u tagħlaq l-impjant tagħha fil-Katalonja.

               12.Fis-27 ta’ Mejju 2020, Renault, Nissan u Mitsubishi ppreżentaw il-pjan strateġiku ġdid tagħhom ibbażat fuq skema ta’ segwaċi ewlenin u fuq il-komplementarjetà bejn il-kumpaniji. Kull kumpanija tiffoka fuq tip partikolari ta’ vettura, għal kull segment tal-prodott, jiġifieri l-kumpanija ewlenija se tinġenja vettura prinċipali waħda (karozza ewlenija) u vetturi oħt bl-appoġġ tat-timijiet tas-segwaċi. Kull intrapriża se tiffoka wkoll fuq ir-reġjuni ewlenin tagħha. Skont din l-iskema, Nissan se jiffoka fuq iċ-Ċina, l-Amerika ta’ Fuq u l-Ġappun; Renault fuq l-Ewropa, ir-Russja, l-Amerika t’Isfel u l-Afrika ta’ Fuq; u Mitsubishi fuq ix-Xlokk tal-Asja u l-Oċeanja
                  5
               . L-għada, skattata mit-tnaqqis kostanti tas-sehem tas-suq tal-UE fil-produzzjoni globali tal-karozzi tal-passiġġieri
                  6
               , Nissan ikkonfermat l-intenzjonijiet tagħha li tnaqqas il-preżenza tagħha fl-Ewropa
                  7
                biex tiffoka mill-ġdid fuq swieq aktar profittabbli u ħabbret l-għeluq tal-impjant tagħha f’Barċellona
                  8
               . L-impjant għalaq kompletament fi tmiem l-2021.

               13.L-intrapriżi elenkati fil-punt 5 kienu fornituri tan-Nissan. It-tħabbira tal-għeluq ta’ Nissan ikkawżat l-għeluq parzjali ta’ xi wħud minn dawn il-fornituri (bħal Faurencia
                  9
                jew Continental) u t-tnaqqis b’31-53 % tal-forza tax-xogħol tagħhom, filwaqt li fornituri oħra għalqu kompletament, bħal Aludyne
                  10
               , Magna Seating
                  11
                jew Robert Bosch
                  12
               .

               Impatt mistenni tal-għoti tas-sensji fir-rigward tal-ekonomija lokali, reġjonali jew nazzjonali u tal-impjiegi

               14.L-industrija tal-karozzi hija t-tielet l-aktar settur importanti fil-Katalonja (wara l-kimiċi u l-ikel) kemm f’termini ta’ fatturat kif ukoll ta’ impjiegi. Il-fatturat tal-industrija tal-karozzi (EUR 23,8 biljun) jirrappreżenta aktar minn 10 % tal-PDG tar-reġjun
                  13
               . Is-settur jipprovdi madwar 143 000 impjieg (impjiegi diretti, indiretti u indotti), li jirrappreżentaw 4,2 % tal-popolazzjoni attiva Katalana, skont id-data tal-Cluster tal-Industrija tal-Karozzi tal-Katalonja (CIAC)
                  14
               .

               15.Is-sensji kkonċernati minn din l-applikazzjoni huma kkonċentrati f’erba’ kontej tal-provinċja ta’ Barċellona (Barcelonès, Alt Penedés, Baix Llobregat u Vallés Oriental), fejn jinsabu għadd kbir ta’ intrapriżi tal-karozzi. Il-qerda tal-impjiegi f’dawn ir-reġjuni kienet qed tiżdied matul il-perjodu 2018 - 2020

               Sensji f’Barcelonès, Alt Penedés, Baix Llobregat u Vallés Oriental (2017=0)

               Sors: SOC (Servizz Pubbliku tal-Impjiegi tal-Katalonja)
                  15

               16.L-għadd ta’ ħaddiema ssensjati bi proċedura ta’ sensji kollettivi bejn Jannar u Ġunju 2021 fil-Katalonja (7 993 persuna), diġà qabeż l-għadd ta’ ħaddiema ssensjati fl-2020 (7 936 persuna)
                  16
               . Kważi 50 % tas-sensji fl-ewwel nofs tal-2021 seħħew fis-settur tal-karozzi, li huwa l-aktar affettwat mir-rikorrenza fil-proċeduri ta’ sensji kollettivi.

               17.L-għeluq tal-impjant ta’ Nissan f’Barċellona rriżulta f’aktar minn 2 500 sensja diretta u t-telf ta’ 8 000 impjieg fost il-fornituri tiegħu (3 000 fost il-fornituri tal-ogħla livell, dawk li jinnegozjaw direttament mal-manifatturi tal-vetturi, u 5 000 oħra fost fornituri iżgħar)
                  17
               . L-assoċjazzjoni tal-impjegaturi Primec tistma l-impatt negattiv tal-għeluq ta’ Nissan Barcelona għal EUR 3 600 miljun, telf ekwivalenti għal 2,6 % tal-valur tas-settur industrijali fil-Katalonja
                  18
               .

               Applikazzjoni tal-Qafas tal-UE dwar il-Kwalità għall-antiċipazzjoni tal-bidla u r-ristrutturar (QFR)

               18.Spanja iddeskriviet kif fil-każ preżenti tqiesu r-rakkomandazzjonijiet stabbiliti fil-Qafas tal-UE dwar il-Kwalità għall-antiċipazzjoni tal-bidla u r-ristrutturar. Spanja tenfasizza li l-korpi pubbliċi jimmonitorjaw il-proċessi ta’ ristrutturar u jimmaniġġaw talbiet kollettivi għal sensji għalkemm mingħajr kapaċità ta’ awtorizzazzjoni/rifjut. Madankollu, dawn il-korpi jistgħu jistabbilixxu programmi li jippromwovu l-ħolqien tal-impjiegi fi sħubija ma’ korpi lokali jew korpi pubbliċi-privati (aġenziji ta’ riallokazzjoni).

               19.Fit-tħejjija għas-sensji, f’konformità mal-leġiżlazzjoni nazzjonali, is-sħab soċjali, l-intrapriżi u r-rappreżentanti tal-ħaddiema jinvolvu ruħhom fi proċessi ta’ negozjar immirati biex jaqblu dwar is-sensji u l-pjanijiet ta’ rikollokament li huma obbligu ġuridiku għall-intrapriża li tkeċċi 50 ħaddiem jew aktar fl-istess ħin. Il-pjanijiet ta’ rikollokament jipprovdu lill-ħaddiema b’assistenza fit-tfittix ta’ impjieg, gwida okkupazzjonali u taħriġ. It-tul ta’ żmien tal-pjanijiet huwa sitt xhur. Is-servizz pubbliku tal-impjiegi tal-Katalonja (SOC) jipprovdi servizzi ta’ riallokazzjoni tal-ħaddiema ssensjati li mhumiex intitolati għall-pjanijiet ta’ rikollokament.

               20.It-trade unions u l-organizzazzjonijiet tan-negozju l-aktar rappreżentattivi fil-Katalonja, il-Comisiones Obreras, l-UGT, Fomento del Trabajo Nacional (FOMENT) u PIMEC (assoċjazzjoni ta’ SMEs tal-Katalunja) analizzaw il-prospetti futuri tas-suq tax-xogħol reġjonali u l-ħiliet fid-domanda mill-intrapriżi li joffru l-impjiegi. Dawn is-sħab soċjali kienu parti mill-grupp ta’ ħidma stabbilit biex jiddefinixxi l-pakkett ta’ miżuri li għalihom qed jintalab il-kofinanzjament tal-FEG.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               21.Spanja kkonfermat li l-miżuri deskritti hawn taħt li jirċievu kontribuzzjoni finanzjarja mill-FEG mhumiex se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni.

               22.Il-pakkett ikkoordinat ta’ servizzi personalizzati jikkomplementa l-azzjonijiet iffinanzjati minn fondi nazzjonali jew tal-UE oħra bħas-servizzi ġenerali tas-SOC (għajnuna għat-tfittix ta’ impjieg, konsulenza vokazzjonali u taħriġ).

               Proċeduri għall-konsultazzjoni tal-benefiċjarji fil-mira jew tar-rappreżentanti tagħhom jew tas-sħab soċjali kif ukoll tal-awtoritajiet lokali u reġjonali

               23.Spanja indikat li diversi atturi appoġġaw l-applikazzjoni tal-FEG. Inħoloq grupp ta’ ħidma b’rappreżentanti, fost l-oħrajn, tas-SOC, CIAC, u l-Agència per la Competitivitat de l’Empresa (ACCIÓ)
                  19
               . Il-grupp ta’ ħidma ltaqa’ darbtejn fil-ġimgħa mit-30 ta’ Lulju 2020 sal-14 ta’ Diċembru 2020. Is-sħab soċjali (imsemmija fil-punt 20) ipparteċipaw ukoll fil-proċess. Is-sħab soċjali uffiċjalment esprimew l-appoġġ tagħhom għall-miżuri tal-FEG li għandhom jiġu offruti lil dawk li kienu ħaddiema fil-fornituri ta’ Nissan f’laqgħa li saret fis-26 ta’ Novembru 2020.

               Benefiċjarji fil-mira u miżuri proposti

               Benefiċjarji fil-mira

               24.In-numru stmat ta’ ħaddiema ssensjati li huma mistennija jipparteċipaw fil-miżuri huwa ta’ 450. Id-diżaggregazzjoni ta’ dawn il-ħaddiema skont il-ġeneru, il-grupp ta’ età u l-livell edukattiv hija kif ġej:

                        Kategorija

                        Għadd ta’ benefiċjarji mistennija

                        Ġeneru:

                        Irġiel:

                        250

                        (55,6 %)

                        Nisa:

                        200

                        (44,4 %)

                        Mhux binarji

                        0

                        (0,0 %)

                        Grupp ta’ età:

                        Taħt it-30 sena:

                        16

                        (3,5 %)

                        30-54 sena:

                        277

                        (61,6 %)

                        Iktar minn 54 sena:

                        157

                        (34,9 %)

                        Livell edukattiv

                        Edukazzjoni sekondarja tal-ewwel livell jew inqas
                           20

                        227

                        (50,4 %)

                        Edukazzjoni sekondarja tat-tieni livell
                           21
                         jew post-sekondarja
                           22

                        108

                        (24,0 %)

                        Edukazzjoni terzjarja
                           23

                        115

                        (25,6 %)

               Miżuri proposti

               25.Is-servizzi personalizzati li jridu jiġu pprovduti lill-ħaddiema ssensjati jikkonsistu fil-miżuri li ġejjin:

               –Informazzjoni ġenerali u sessjonijiet ta’ merħba. Dawn jinkludu informazzjoni ġenerali dwar programmi ta’ konsulenza u ta’ taħriġ disponibbli, allowances u inċentivi; u t-tfassil tal-profil tal-ħaddiema. Peress li l-miżura hija implimentata f’kollaborazzjoni mal-Cluster tal-Industrija tal-Karozzi tal-Katalonja, il-ħaddiema għandhom l-opportunità li jiċċaraw il-prospetti tal-karriera tagħhom fis-settur tal-karozzi u jiddeċiedu jekk itejbu l-ħiliet u jibqgħux fis-settur jew jitħarrġu mill-ġdid biex isibu impjieg f’setturi oħra.

               –Sessjonijiet ta’ ħidma preparatorji jiffukaw fuq diversi metodoloġiji ta’ tfittix ta’ impjieg u aspetti ewlenin tat-tfittix ta’ impjieg bħall-abbozzar ta’ CVs, l-intervisti tax-xogħol u d-dinamika tal-gruppi, eċċ. Dan huwa kkomplementat b’informazzjoni aktar dettaljata dwar ir-riallokazzjoni, setturi li jeħtieġu liċenzjar jew ċertifikati ta’ kompetenza professjonali, u ċertifikazzjoni ta’ kompetenzi u ħiliet personali miksuba f’sitwazzjonijiet ta’ xogħol. Għal dawk li jikkunsidraw li jaħdmu għal rashom hemm sessjonijiet ta’ ħidma dwar il-ħolqien ta’ negozju.

               –Gwida okkupazzjonali hija pprovduta f’sessjonijiet bilaterali ma’ konsulent. Flimkien, il-konsulent u l-ħaddiem se jippreparaw perkors personalizzat għal impjieg jew impjieg indipendenti. Il-ħtiġijiet tat-taħriġ se jiġu definiti wkoll matul dawn is-sessjonijiet.

               –Taħriġ. Dan jinkludi (1) taħriġ dwar kompetenzi orizzontali bħall-iżvilupp personali, il-prevenzjoni tar-riskju okkupazzjonali, il-lingwi barranin, u t-taħriġ bħala ħarrieġa; (2) taħriġ vokazzjonali f’ħiliet mill-ġdid biex jaqdi l-ħtiġijiet identifikati tas-suq tax-xogħol lokali bħall-manutenzjoni tal-bini u t-tagħmir urban, l-operazzjonijiet ta’ mħażen, il-loġistika tal-imħażen, l-HACCP
                  24
               , is-sikurezza alimentari, l-immaniġġjar alimentari, eċċ.; u (3) taħriġ vokazzjonali għat-titjib tal-ħiliet biex jiġu indirizzati l-ħiliet mitlubin fis-settur tal-karozzi, bħall-tekniki tal-iwweldjar (TIG
                  25
               , MIG/MAG
                  26
               , iwweldjar awtomatiku, iwweldjar speċjali, eċċ.), disinn industrijali (Disinn Mekkaniku 2D u 3D, CAD, integrazzjoni tas-sistema CAD-CAM
                  27
               , eċċ.), immaxinjar (programmazzjoni CNC
                  28
               , interpretazzjoni tal-pjanijiet tas-CNC, operatur u min iħejji l-għodda, eċċ.), u l-manutenzjoni (awtomatizzazzjoni elettrika, idrawlika u pnewmatika; awtomazzjonijiet programmabbli; manutenzjoni ta’ sistemi ta’ trembil u ta’ trażmissjoni; manutenzjoni ta’ vetturi ibridi u elettriċi; eċċ.); u (4) internships fl-intrapriżi. Dan għandu l-għan li jiffaċilita l-esperjenza ta’ taħriġ f’ambjent ta’ xogħol reali.

               –Appoġġ għall-intraprenditorija. Bil-għan li jiġu żviluppati negozji vijabbli jew proġetti ta’ impjieg indipendenti, il-ħaddiema interessati li jsiru impjegati għal rashom jirċievu appoġġ fil-forma ta’ taħriġ u tutoraġġ personalizzat matul il-proċess kollu ta’ bidu ta’ negozju. Dan jista’ jkopri l-ippjanar, l-istudji tal-fattibbiltà, il-pjanijiet tan-negozju, l-għajnuna fl-identifikazzjoni tal-possibbiltajiet ta’ finanzjament, eċċ.

               –Il-ħolqien ta’ negozju. Il-ħaddiema li jibdew l-attività tagħhom ta’ negozju jew ta’ impjieg indipendenti se jirċievu sa EUR 5 000 biex ikopru l-kostijiet tal-istabbiliment.

               –Għajnuna intensiva għat-tfittix ta’ impjieg, li tinkludi tfittix attiv tal-opportunitajiet ta’ impjieg lokali u reġjonali (anki għal persuni li jaħdmu għal rashom) u għal tqabbil tal-impjiegi.

               –Tutoraġġ wara riintegrazzjoni fix-xogħol. Il-ħaddiema riintegrati fl-impjieg jiġu ggwidati matul l-ewwel xhur biex jiġu evitati problemi li jistgħu jinqalgħu fl-impjiegi l-ġodda tagħhom.

               –Inċentivi. Hemm varjetà ta’ inċentivi. (1) hija prevista kontribuzzjoni għall-ispejjeż tal-ivvjaġġar. L-ammont huwa kkalkulat għal kull jum ta’ parteċipazzjoni u se jqis jekk l-ivvjaġġar huwiex urban jew interurban. (2) Inċentivi għar-rikollokament. Dawk li jerġgħu lura għall-impjieg jirċievu EUR 350 fix-xahar, għal massimu ta’ tlett xhur. L-inċentiv huwa mfassal biex jinkoraġġixxi l-impjieg mill-ġdid malajr u jistimula lill-ħaddiema anzjani biex jibqgħu fis-suq tax-xogħol. (3) Allowance għall-internship. Il-ħaddiema fuq internships fl-intrapriżi jirċievu EUR 10 għal kull siegħa ta’ internship. (4) Kontribuzzjoni għall-ispejjeż ta’ persuni li jindukraw persuni dipendenti. Ħaddiema li għandhom responsabbiltajiet ta’ kura (tfal, anzjani jew persuni b’diżabilità) jirċievu sa EUR 20 kuljum ta’ parteċipazzjoni fil-miżuri. Dan għandu l-għan li jkopri l-kostijiet ulterjuri li jiffaċċjaw il-parteċipanti b’responsabbiltajiet ta’ kura sabiex jipparteċipaw fil-miżuri.

               26.Il-miżuri kienu ppjanati li jkunu konformi mal-Istrateġija Spanjola għal Ekonomija Ċirkolari
                  29
                u mal-Istrateġija għall-Iżvilupp Sostenibbli tal-Katalonja
                  30
               . It-taħriġ orizzontali dwar il-ħiliet diġitali flimkien ma’ xi taħriġ maħsub għal titjib tal-ħiliet/taħriġ mill-ġdid tal-ħiliet jindirizza r-rekwiżit tat-tixrid tal-ħiliet meħtieġa fl-era industrijali diġitali u f’ekonomija effiċjenti fir-riżorsi, konformi mal-Artikolu 7.2 tar-Regolament dwar il-FEG. Għal dan il-għan, tqiesu l-istudji li ġejjin Capacitats i tecnologies vinculades a la indústria 4.0 a Catalunya
                  31
                u l-Competències i necessitats formatives del sector de l’automoció a Catalunya
                  32
               .

               27.L-azzjonijiet proposti jikkostitwixxu miżuri attivi tas-suq tax-xogħol fi ħdan il-miżuri eliġibbli, stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux miżuri passivi ta’ protezzjoni soċjali.

               28.Fir-rigward tal-attivitajiet li diġà twettqu għall-assistenza tal-ħaddiema sensjati, Spanja infurmat li l-ħaddiema intitolati għal pjanijiet ta’ rikollokament
                  33
                diġà rċevewhom u SOC ipprovdiet lill-ħaddiema b’aċċess għas-servizzi ġenerali tagħha (għajnuna għat-tfittix ta’ impjieg, konsulenza vokazzjonali u taħriġ).

               29.Spanja pprovdiet l-informazzjoni meħtieġa dwar miżuri li huma obbligatorji għall-intrapriżi kkonċernati permezz tal-liġi nazzjonali jew skont il-ftehimiet kollettivi. Spanja ikkonfermat li kontribuzzjoni finanzjarja mill-FEG mhijiex se tissostitwixxi miżuri bħal dawn.

               Baġit stmat

               30.Il-kostijiet totali stmati huma ta’ EUR 3 288 419, li jinkludu nefqa ta’ EUR 3 138 300 għal servizzi personalizzati u nefqa ta’ EUR 150 119 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               31.Il-kontribuzzjoni finanzjarja totali mitluba mill-FEG hija ta’ EUR 2 795 156 (85 % tal-kostijiet totali).

               32.Il-prefinanzjament u l-kofinanzjament nazzjonali huma pprovduti mis-SOC.

                        Miżuri

                        Għadd stmat ta’ parteċipanti

                        Kost stmat għal kull parteċipant
                        (EUR)
                           34

                        Kostijiet totali stmati

                        (EUR)
                           35

                        Servizzi personalizzati (miżuri skont l-Artikolu 7(2)(a) tar-Regolament dwar il-FEG)

                        Informazzjoni ġenerali lill-benefiċjarji eliġibbli u sessjoni ta’ merħba
                           (acogida y diagnóstico inicial)

                        450

                        70

                        31 500

                        Sessjonijiet ta’ ħidma preparatorji
                           (medidas de sensibilización-talleres preparatorios)

                        200

                        250

                        50 000

                        Gwida okkupazzjonali
                           (programa de orientación laboral)

                        450

                        472

                        212 500

                        Taħriġ
                           (programa de formación)

                        400

                        3 104

                        1 241 500

                        Appoġġ għall-intraprenditorija
                           (escuela de emprendedores y asesoría del emprendedor)

                        50

                        1 300

                        65 000

                        Il-ħolqien ta’ negozji
                           (incentivo a la constitución de negocios)

                        20

                        5 000

                        100 000

                        Għajnuna intensiva għat-tfittix ta’ impjieg
                           (prospección laboral)

                        300

                        1 300

                        390 000

                        Tutoraġġ wara r-riintegrazzjoni fix-xogħol
                           (seguimiento en el empleo)

                        200

                        250

                        50 000

                        Subtotal (a):

                        Perċentwal tal-pakkett ta’ servizzi personalizzati

                        –

                        2 140 500

                        (68,21 %)

                        Allowances u inċentivi (miżuri skont l-Artikolu 7(2)(b) tar-Regolament dwar il-FEG)

                        Inċentivi
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2 217

                        997 800

                        Subtotal (b):

                        Perċentwal tal-pakkett ta’ servizzi personalizzati:

                        –

                        997 800

                        (31,79 %)

                        L-attivitajiet skont l-Artikolu 7(5) tar-Regolament tal-FEG

                        1. L-attivitajiet preparatorji

                        –

                        14 678

                        2. Il-maniġment

                        –

                        85 087

                        3. L-informazzjoni u l-pubbliċità

                        –

                        35 615

                        4. Il-kontroll u r-rapportar

                        –

                        14 739

                        Subtotal (c):

                        Perċentwal tal-kostijiet totali:

                        –

                        150 119

                        (4,57 %)

                        Kostijiet totali (a + b + c):

                        –

                        3 288 419

                        Kontribuzzjoni tal-FEG (85 % tal-kostijiet totali)

                        –

                        2 795 156

               33.Il-kostijiet tal-miżuri identifikati fit-tabella ta’ hawn fuq bħala miżuri skont l-Artikolu 7(2)(b) tar-Regolament dwar il-FEG ma jaqbżux il-35 % tal-kostijiet totali għall-pakkett koordinat ta’ servizzi personalizzati. Spanja kkonfermat li dawn il-miżuri jiddependu mill-parteċipazzjoni attiva tal-benefiċjarji fil-mira f’attivitajiet ta’ tfittix tal-impjieg jew ta’ taħriġ.

               34.Spanja kkonfermat li l-kostijiet tal-investimenti għall-ħaddiema li jaħdmu għal rashom, għall-ħolqien ta’ negozji ġodda u għall-akkwiżizzjoni minn impjegati ma humiex se jaqbżu l-EUR 22 000 għal kull benefiċjarju.

               Perjodu ta’ eliġibbiltà tan-nefqa

               35.Spanja bdiet tipprovdi s-servizzi personalizzati lill-benefiċjarji fil-mira fis-17 ta’ Jannar 2022. Għalhekk, in-nefqa fuq il-miżuri se tkun eliġibbli għal kontribuzzjoni finanzjarja mill-FEG mis-17 ta’ Jannar 2022 sa 24 xahar wara d-data tad-dħul fis-seħħ tad-Deċiżjoni ta’ Finanzjament.

               36.Spanja bdiet iġġarrab in-nefqa amministrattiva sabiex timplimenta l-FEG fit-30 ta’ Lulju 2020. Għalhekk, in-nefqa għal attivitajiet preparatorji, ta’ ġestjoni, ta’ informazzjoni u ta’ pubbliċità, ta’ kontroll u ta’ rapportar għandha tkun eliġibbli għal kontribuzzjoni finanzjarja mill-FEG mit-30 ta’ Lulju 2020 sa 31 xahar wara d-data tad-dħul fis-seħħ tad-Deċiżjoni ta’ Finanzjament.

               Sistemi ta’ ġestjoni u ta’ kontroll

               37.L-applikazzjoni fiha deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. Spanja nnotifikat lill-Kummissjoni li l-kontribuzzjoni finanzjarja se tkun ġestita u kkontrollata mill-istess korpi li jimmaniġġaw u li jikkontrollaw il-Fond Soċjali Ewropew Plus. SOC se tkun il-korp intermedjarju għall-awtorità ta’ ġestjoni.

               Impenji pprovduti mill-Istat Membru kkonċernat

               38.Spanja pprovdiet l-assigurazzjonijiet neċessarji kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fl-aċċess għall-miżuri proposti u fl-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati,

               –l-intrapriżi li taw is-sensji, li komplew bl-attivitajiet tagħhom wara s-sensji, ikkonformaw mal-obbligi ġuridiċi tagħhom u ipprovdew għall-ħaddiema tagħhom skont dan,

               –se jiġi evitat kwalunkwe finanzjament doppju,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               39.Il-FEG ma għandux jaqbeż ammont massimu annwali ta’ EUR 186 miljun (il-prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  36
               .

               40.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) u (2) tar-Regolament dwar il-FEG, u wara li qieset l-għadd ta’ benefiċjarji fil-mira, il-miżuri proposti u l-kostijiet stmati, il-Kummissjoni tipproponi li l-FEG jiġi mmobbilizzat għall-ammont ta’ EUR 2 795 156, li jirrappreżenta 85 % tal-kostijiet totali tal-miżuri proposti, sabiex tingħata kontribuzzjoni finanzjarja għall-applikazzjoni.

               41.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  37
               .

               Atti relatati

               42.Fl-istess waqt li tippreżenta din il-proposta għal deċiżjoni sabiex jiġi mmobbilizzat il-FEG, il-Kummissjoni se tippreżenta lill-Parlament Ewropew u lill-Kunsill proposta għal trasferiment tal-ammont ta’ EUR 2 795 156 għal-linja baġitarja rilevanti.

               43.Fl-istess waqt li adottat din il-proposta għal deċiżjoni għall-mobilizzazzjoni tal-FEG, il-Kummissjoni adottat deċiżjoni dwar kontribuzzjoni finanzjarja li tikkostitwixxi deċiżjoni ta’ finanzjament skont it-tifsira tal-Artikolu 110 tar-Regolament Finanzjarju
                  38
               . Dik id-deċiżjoni ta’ finanzjament se tidħol fis-seħħ fid-data li fiha l-Kummissjoni tiġi nnotifikata bl-approvazzjoni tat-trasferiment baġitarju mill-Parlament Ewropew u mill-Kunsill.

               2022/0010 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni minn Spanja – EGF/2021/006 ES /Cataluña automotive

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  39
               , u b’mod partikolari l-Artikolu 15(1) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  40
               , u b’mod partikolari l-punt 9 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) għandu l-għan li juri solidarjetà u jippromwovi impjieg deċenti u sostenibbli fl-Unjoni billi jipprovdi appoġġ għall-ħaddiema ssensjati u għal dawk li jaħdmu għal rashom li l-attività tagħhom tkun waqfet fil-każ ta’ avvenimenti kbar ta’ ristrutturar, u jgħinhom jirritornaw għal impjieg deċenti u sostenibbli mill-aktar fis possibbli.

               (2)Il-FEG ma għandux jaqbeż l-ammont massimu annwali ta’ EUR 186 miljun (fi prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) 2020/2093
                  41
               .

               (3)Fit-23 ta’ Settembru 2021, Spanja ppreżentat applikazzjoni għall-mobilizzazzjoni tal-FEG, fir-rigward ta’ sensji tal-ħaddiema fis-settur ekonomiku kklassifikat taħt il-klassifikazzjoni statistika tal-attivitajiet ekonomiċi fil-Komunità Ewropea (“NACE”)
                  42
                diviżjoni 29 Reviżjoni 2 - (Manifattura ta’ vetturi bil-mutur, trejlers u semitrejlers) fin-Nomenklatura ta’ Unitajiet Territorjali għall-Istatistika (“NUTS”)
                  43
                fir-reġjun ta’ livell NUTS 2 ta’ Cataluña (ES51) fi Spanja. Din kienet issupplimentata b’informazzjoni ulterjuri pprovduta f’konformità mal-Artikolu 8(5) tar-Regolament (UE) Nru 2021/691. Dik l-applikazzjoni tikkonforma mal-kundizzjonijiet għal kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) 2021/691.

               (4)Għalhekk, l-FEG jenħtieġ li jiġi mmobbilizzat sabiex jipprovdi kontribuzzjoni finanzjarja ta’ EUR 2 795 156 fir-rigward tal-applikazzjoni sottomessa minn Spanja.

               (5)Sabiex jitnaqqas kemm jista’ jkun iż-żmien li jittieħed għall-mobilizzazzjoni tal-FEG, jenħtieġ li din id-deċiżjoni tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja tal-2022, il-Fond Ewropew ta’ Aġġustament għall-Globalizzazzjoni għall-Ħaddiema Ssensjati għandu jiġi mmobbilizzat sabiex jipprovdi l-ammont ta’ EUR 2 795 156 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika mid-[data tal-adozzjoni tagħha]
                  44*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 153, 3.5.2021, p. 48.

                     (2)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1–56.

                     (3)

                        ĠU L 393, 30.12.2006, p. 1.

                     (4)

                        F’konformità mal-ħames paragrafu tal-Artikolu 7 tar-Regolament (UE) 2021/691.

                     (5)

                  Groupe Renault – Alliance, press release 27 May 2020

                  https://www.elmundo.es/motor/2020/05/27/5ece193ffc6c83c0408b4596.html

                     (6)

                        Skont l-Organizzazzjoni Internazzjonali tal-Manifatturi tal-Vetturi bil-Mutur (OICA), matul l-aħħar żewġ deċennji (1999–2019), l-UE qed titlef b’mod kostanti s-sehem tas-suq f’termini tal-produzzjoni tal-karozzi tal-passiġġieri. Fl-1999, l-UE kienet l-akbar reġjun fid-dinja, b’40,7 % tal-produzzjoni globali tal-karozzi, filwaqt li fl-2019, is-sehem tal-UE naqas għal 23,6 %.

                     (7)

                  https://www.reuters.com/article/us-nissan-restructuring-exclusive-idUSKBN22R1NX

                     (8)

                  https://latribunadeautomocion.es/2020/05/uchida-nissantenemos-la-intencion-de-cerrar-barcelona-en-diciembre-de-2020/?v=d3dcf429c679

                     (9)

                        Total ta’ ħaddiema ssensjati 160; 89 matul il-perjodu Ġunju-Diċembru 2020 u 71 matul il-perjodu ta’ referenza Jannar-Lulju 2021.

                     (10)

                        Aludyne ssensjat il-forza tax-xogħol kollha tagħha, 79 ħaddiem matul il-perjodu Ġunju-Diċembru 2020 u 3 matul il-perjodu ta’ referenza.

                     (11)

                        Magna Seating Spain issensjat il-forza tax-xogħol kollha tagħha, 57 ħaddiem matul il-perjodu Ġunju-Diċembru 2020 u 1 matul il-perjodu ta’ referenza.

                     (12)

                        Robert Bosch España (impjant ta’ Castellet) issensja lill-ħaddiema kollha tiegħu 293 ħaddiem matul il-perjodu Ġunju-Diċembru 2020 u 8 matul il-perjodu ta’ referenza

                     (13)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (14)

                  Il-Cluster tal-Industrija tal-Karozzi tal-Katalonja (CIAC)
                   huwa assoċjazzjoni mingħajr skop ta’ qligħ, miftuħ għal kumpaniji marbuta mas-settur tal-karozzi bbażat fil-Katalonja u b’attività tal-RDI. L-objettiv ewlieni tas-CIAC huwa li jsaħħaħ il-kompetittività tal-industrija tal-karozzi.

                     (15)

                  Servei Públic d’Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139

                     (17)

                  https://www.lavanguardia.com/economia/20201111/49392567462/nissan-barcelona-crisis-impacto-cierre-fabricas-plantas.html

                     (18)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (19)

                        ACCIÓ hija l-aġenzija Katalana għall-kompetittività fin-negozju.

                     (20)

                        ISCED 0-2

                     (21)

                        ISCED 3

                     (22)

                        ISCED 4

                     (23)

                        ISCED 5-8

                     (24)

                        L-Analiżi tal-perikli u punti kritiċi ta’ kontroll (HACCP) huma metodu rikonoxxut internazzjonalment għall-identifikazzjoni u l-immaniġġjar tar-riskji relatati mas-sikurezza alimentari.

                     (25)

                        Iwweldjar tat-tungstenu b’gass inerti (TIG).

                     (26)

                        Iwweldjar tal-Metall b’Gass Inerti (MIG) u b’gass attiv (MAG).

                     (27)

                        CAD/CAM tfisser disinjar permezz tal-kompjuter u manifattura permezz tal-kompjuter.

                     (28)

                        Programmazzjoni CNC(Programmazzjoni tal-Kontroll Numeriku tal-Kompjuter) tintuża mill-manifatturi biex joħolqu tagħlim ipprogrammat għall-kompjuters biex jikkontrollaw għodda makkinarja. Is-CNC hija involuta ħafna fil-proċess tal-manifattura u ttejjeb l-awtomatizzazzjoni kif ukoll il-flessibbiltà.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (30)

                  Estrategia para el desarrollo sostenible de Cataluña

                     (31)

                  Capacitats i tecnologies vinculades a la indústria 4.0 a Catalunya

                     (32)

                  Competències i necessitats formatives del sector de l’automoció a Catalunya

                     (33)

                        Pjanijiet ta’ rikollokament li huma obbligu ġuridiku għall-intrapriża li tkeċċi 50 ħaddiem jew aktar fl-istess ħin. Il-pjanijiet ta’ rikollokament jipprovdu lill-ħaddiema b’assistenza fit-tfittix ta’ impjieg, gwida okkupazzjonali u taħriġ. It-tul ta’ żmien tal-pjanijiet huwa sitt xhur

                     (34)

                        Sabiex jiġu evitati d-deċimali, tqarrbu l-kostijiet stmati għal kull ħaddiem. Madankollu, l-ittondjar ma għandu l-ebda impatt fuq il-kost totali ta’ kull miżura, li jibqa’ bħal fl-applikazzjoni sottomessa minn Spanja.

                     (35)

                        It-totali ma jaqblux minħabba li ċ-ċifri ġew ittondjati.

                     (36)

                        ĠU L 433, 22.12.2020, p. I/11.

                     (37)

                        ĠU L 433, 22.12.2020, p. I/29.

                     (38)

                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, ĠU L 193, 30.7.2018, p. 1

                     (39)

                        ĠU L 153, 3.5.2021, p. 48.

                     (40)

                        ĠU L 433, 22.12.2020, p. I/29

                     (41)

                        Ir-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433, 22.12.2020, p. I/11).

                     (42)

                        Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1).

                     (43)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1–56.

                     (44)
                  *
                        Id-data għandha tiddaħħal mill-Parlament qabel il-pubblikazzjoni fil-ĠU.